A mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja szerinti, nem kisebb jelentőségű termékleírás-módosítás jóváhagyására irányuló kérelem közzététele

(2020/C 178/06)

Ez a közzététel az 1151/2012/EU európai parlamenti és tanácsi rendelet 51. cikke alapján jogot keletkeztet a módosítási kérelem elleni felszólalásra (1), e közzététel napjától számított három hónapon belül.

AZ OLTALOM ALATT ÁLLÓ EREDETMEGJELÖLÉSEKHEZ/OLTALOM ALATT ÁLLÓ FÖLDRAJZI JELZÉSEKHEZ KAPCSOLÓDÓ TERMÉKLEÍRÁS NEM KISEBB JELENTŐSÉGŰ MÓDOSÍTÁSÁNAK JÓVÁHAGYÁSÁRA IRÁNYULÓ KÉRELEM

Az 1151/2012/EU rendelet 53. cikke (2) bekezdésének első albekezdése szerinti módosítás jóváhagyására irányuló kérelem

„ASIAGO”

EU-szám: PDO-IT-0001-AM02 – 2019.7.30.

OEM (X) OFJ ( )

1. Kérelmező csoportosulás és jogos érdek

Consorzio Tutela Formaggio Asiago, székhelye via Giuseppe Zampieri 15 36100 Vicenza ITALIA Tel. + 39 0444321758 Fax + 39 0444326212 E-mail: info@formaggioasiago.it; tutelasiago@legalmail.it

A Consorzio Tutela Formaggio Asiago (az „Asiago” sajt védelmére alakult egyesület) az „Asiago” termelőiből áll, és a Ministero delle politiche agricole, alimentari e forestali (Mezőgazdasági, Élelmezési és Erdészeti Minisztérium) 2013. október 14-i 12511. sz. rendelete 13. cikkének 1. albekezdése értelmében módosítási kérelem benyújtására jogosult.

2. Tagállam vagy harmadik ország

Olaszország.

3. A termékleírás módosítással érintett rovata

☐ A termék megnevezése

☒ A termék leírása

☒ Földrajzi terület

☒ Származási igazolás

☒ Az előállítás módja

☒ Kapcsolat

☒ Címkézés

☒ Egyéb: Ellenőrző szervezet

4. A módosítás(ok) típusa

☒ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető módosítása

☐ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető oly módon történő módosítása, amelyre vonatkozóan nem tettek közzé egységes (vagy azzal egyenértékű) dokumentumot

5. Módosítás(ok)

Kérjük, vegye figyelembe, hogy a termékleírás szerkezetét az 1151/2012/EU rendelet 7. cikkében előírt sorrendhez igazították.

A javasolt bekezdések a következők: 1. cikk – Megnevezés, 2. cikk – A termék leírása, 3. cikk – Meghatározott földrajzi terület, 4. cikk – A termék származása, 5. cikk – A termék előállításának módja, 6. cikk – Kapcsolat a termék és az előállítási terület között, 7. cikk – Ellenőrző szervezet, 8. cikk – Címkézés.

A termék leírása

— A módosítás a termékleírás 1. cikkét, a közzétett összefoglaló 4.2. pontját, az egységes dokumentum jelenlegi 3.2. pontját érinti, és arra vonatkozik, hogy miként kell megnevezni az „Asiago” sajt két különböző típusát.

A következő szöveg:

„Az »Asiago« oltalom alatt álló eredetmegjelölés a kizárólag tehéntejből készült, félig hevített tésztájú, a jelen termékleírásnak megfelelően előállított sajtokra vonatkozóan használható, amelyeknek két különböző típusa ismeretes, az »Asiago pressato« („Préselt Asiago”) és az »Asiago d’allevo« („Érlelt Asiago”). Az »Asiago« sajtok jellemzőit az alábbiakban ismertetjük.”

az alábbiak szerint módosul:

„Az »Asiago« oltalom alatt álló eredetmegjelölés (OEM) a kizárólag tehéntejből készült, félig hevített tésztájú, a jelen termékleírásnak megfelelően előállított sajtokra vonatkozóan használható, amelyeknek két különböző típusa ismeretes, az »Asiago Fresco« (»Friss Asiago« vagy más néven »Asiago pressato«, azaz »Préselt Asiago«) és az »Asiago Stagionato« (»Érlelt Asiago« vagy más néven »Asiago d’allevo« amelynek a jelentése ugyanaz, vagyis »Érlelt Asiago«). Az »Asiago« sajtok jellemzőit az alábbiakban ismertetjük.”

A módosítás célja, hogy az „Asiago Fresco” és az „Asiago Stagionato” meghatározások bevezetése révén egyértelműbbé tegye a fogyasztó számára az érlelési folyamatok közötti különbséget a kétféle típusú „Asiago” sajtra vonatkozóan. A „pressato” és „d’allevo” kifejezések használata azonban továbbra is megengedett. Ezenkívül a termékleírásban szabványosításra kerül az O.E.M. (D.O.P.) vagy Oem (Dop) rövidítés, helyette az OEM (DOP) forma alkalmazandó.

— Az alábbi módosítások a hatályos termékleírás 8. cikkét, a közzétett összefoglaló 4.2. pontját, az egységes dokumentum jelenlegi 3.2. pontját („A késztermék jellemzői”) érintik; utóbbi a javaslat alapján a termékleírás 2. cikkébe kerül át, az átnevezést követően „A termék leírása” címmel.

A következő szöveg:

„A húsz napig érlelt »Asiago pressato« sajt előállításának egyedi technológiai jellemzői.”

A hatvan napig érlelt »Asiago d’allevo« sajt előállításának egyedi technológiai jellemzői.”

az alábbiak szerint módosul:

„Az előírt minimális érlelési idejű »Asiago Fresco« sajt előállításának egyedi technológiai jellemzői.”

„Az előírt minimális érlelési idejű »Asiago Stagionato« sajt előállításának egyedi technológiai jellemzői.”

A módosítás egyértelművé teszi, hogy az előállítás egyedi technológiai jellemzői olyan termékre utalnak, amelynek érlelési ideje elérte a minimálisan előírt időtartamot. E módosítás célja, hogy átláthatóbbá tegye az ellenőrzéseket.

Megszüntetésre kerültek az „Asiago Fresco” és „Asiago Stagionato” sajtokra vonatkozó mikrobiológiai és higiéniai előírások.

A közösségi jogszabályok eleve kötelező jelleggel rendelik el a tejfeldolgozó és sajtkészítő üzemekben elvégzendő mikrobiológiai és higiéniai vizsgálatokat. Nem tartjuk ezért szükségesnek a termékleírásban feltüntetni azokat a mikrobiológiai és higiéniai paramétereket, amelyek határértékeit a hatályos jogszabályok írják elő.

Az „Asiago Stagionato” vizuális/organoleptikus (érzékszervi) jellemzőiben

A következő szöveg:

„édes (közepesen érett sajtok esetében)/aromás íz (az „öreg” sajtok esetében)”

az alábbiak szerint módosul:

„édes, enyhén sós/aromás íz (az „öreg” sajtok esetében)”

A módosítás célja, hogy pontosabban meghatározza az „Asiago Stagionato” ízét a minimális érlelési idő elérése után, illetve a több mint 10 hónapig érlelt „Asiago” („öreg”) sajt ízét. Ez a módosítás lehetővé teszi az organoleptikus (érzékszervi) jellemzők hatékonyabb ellenőrzését.

Mindkét „Asiago” típusú sajt előállításának egyedi technológiai jellemzői kiegészülnek a következő mondattal:

„A feldolgozás során keletkező élelmiszer-hulladék mennyiségének csökkentése érdekében mind az »Asiago Fresco«, mind az »Asiago Stagionato« esetében – a vizuális/organoleptikus (érzékszervi) és kémiai jellemzők, továbbá a sajt tömegére vonatkozóan fentebb említett követelmények betartása mellett – kizárólag az előrecsomagolt állapotban (szeletelve, kockázva, aprítva) forgalomba kerülő, illetve összetett vagy feldolgozott élelmiszer-készítményekben való felhasználásra szánt termékek esetében engedélyezett az »Asiago« sajt hengerestől eltérő formában történő előállítása.”

Ennek az előállítási módszernek a bevezetése az „Asiago” sajt feldolgozása során keletkező élelmiszer-hulladék mennyiségének a csökkentésére irányul a széles körben elterjedt – és pontosan a keletkező élelmiszer-hulladékok miatt gazdaságtalan – feldolgozások (szeletelt sajtok, összetett sajtkészítmények stb.) esetén. Egy olyan döntésről van szó, amely azáltal, hogy megkönnyíti a fogyasztók által egyre inkább előnyben részesített sajtformák (szeletelt sajtok, sajtkockák stb.) előállítását, a fogyasztási trendekkel összhangban álló új lehetőségeket is kínál az „Asiago” sajt megkedveltetéséhez anélkül, hogy bármilyen módon megváltoztatná a termék érzékszervi jellemzőit.

Egyszerűsödött a sajtformák felületének kezelésére vonatkozó bekezdés.

A következő szöveg:

„Az »Asiago« sajtformák külső felülete a termékre előírt minimális érlelési idő elérése után kezelhető a hatályos jogszabályok által engedélyezett anyagokkal. A sajtformák e külső felülete (kérge) nem ehető.”

az alábbiak szerint módosul:

„A sajtformák külső felülete kezelhető a hatályos jogszabályok által engedélyezett anyagokkal.”

Az ágazati szabályozás határozza meg, hogy mely anyagok használhatók a külső felület kezelésére. Elegendő ezért a kéreg kezelésére vonatkozó hatályos jogszabályok betartása. Az a tény, hogy a kéreg nem ehető, nem mentesíti a sajtkészítőt a hatályos jogszabályok betartásának kötelezettsége alól, tehát ugyanúgy be kell jelentenie az olyan anyagok használatát, amelyek a sajt kérgét fogyasztásra alkalmatlanná teszik.

A következő szöveg:

„A felületkezeléskor ügyelni kell arra, hogy a sajt felületén található, sorszámmal ellátott kazeinlap és a megnevezés logója jól olvasható maradjon.”

az alábbiak szerint módosul:

„A felületkezeléskor ügyelni kell arra, hogy a sajt felületén található, sorszámmal ellátott kazeinlap, a megnevezés logója és a sajtforma peremébe nyomott, a származást igazoló ASIAGO jelzés minden esetben jól olvasható maradjon.”

A módosítás teszi teljessé az „Asiago” sajtot más sajtoktól megkülönböztető azonosító jegyeinek listáját, beleértve a származását igazoló védjegyet a sajtformák peremén/oldalán.

Földrajzi terület

— A következő módosítás a hatályos termékleírás 2. cikkét, a közzétett összefoglaló 4.3. pontját, és az egységes dokumentum 4. pontját érinti.

A hatályos termékleírás „Előállítási terület” című 2. cikkének szövege átkerült a javasolt termékleírás 3. cikkébe, amely „Meghatározott földrajzi terület”-re változik.

E módosítás célja, hogy a termékleírás felépítését az 1151/2012/EU rendeletben előírtakhoz igazítsa.

Az előállítási terület Cittadella és Fontaniva településekkel egészül ki.

A meghatározott földrajzi terület kiegészül a Padova városától északra található Cittadella és Fontaniva településekkel, mivel ezek területén történelmi hagyományokra tekint vissza a későbbiek során OEM jelölést kiérdemlő sajt készítéséhez felhasznált tej előállítása. Jelenleg ezeken a helyeken vannak olyan mezőgazdasági vállalkozások, amelyek az „Asiago” OEM sajtkészítő üzemek tagjai, azonban az általuk előállított tej nem használható fel OEM termék készítéséhez. A módosítás célja, hogy pontosabban meghatározza azt a területet, ahol az OEM sajt előállítása hagyományosnak tekinthető.

A származás igazolása

— A módosítás a termékleírás „a termék származása” című 4. cikkét érinti, amely a következő mondattal egészül ki: „A szóban forgó jegyzékekbe felvett valamennyi természetes vagy jogi személyt az ellenőrző szervezet a termékleírásnak és az ellenőrzési tervnek megfelelően ellenőrzi.”

A módosítás kiegészíti a szöveget és egyértelműsíti, hogy az OEM ellenőrzési rendszerében részt vevő valamennyi gazdasági szereplőnek ellenőriznie kell az ellenőrzési struktúrát.

Az előállítás módja

A módosítás „A haszonállatok etetése” című 3. cikket érinti, amelynek szövege átkerült a javasolt termékleírás 5. cikkének első részébe, és az átnevezést követően az egységes dokumentum 3.3 pontjában „A termék előállításának módjá”-ra változik.

— A módosítás a gyapottal egészíti ki a tiltott takarmányok listáját.

A Padovai Egyetem Állatélelmezési Tanszékével (Università di Padova, Dipartimento di Nutrizione Animale) együttműködésben folytatott alapos kutatást követően a gyapot felkerült az állatélelmezésben tiltott takarmányok listájára. A módosítás célja, hogy minősítse az „Asiago” sajtot a származási helye és a termék jellemzői közötti okozati összefüggés révén, továbbá eltávolítson a listáról egy olyan nem őshonos növényfajt, mint amilyen a gyapot.

— A tiltott takarmányok listája a következő mondatokkal egészül ki: „A száraz élelemadag legalább 50 %-át az adott földrajzi területen kell előállítani.” „A száraz élelemadag legalább 50 %-a takarmányszéna kell, hogy legyen.”

Az adott földrajzi területen előállított száraz élelemadag legalább 50 %-át a meghatározott földrajzi területen termesztett fű, széna és egyéb különböző fűfélék teszik ki, amelyek az emészthető rostokat tartalmazó élelemadagot, vagy a kissé elnagyolt kifejezéssel élve a „takarmány”-t (fű, széna, legelő stb.) alkotják – mindezek pedig jelentős mértékben befolyásolják a tej – és következésképp a késztermék – kémiai, szenzoriális és organoleptikus (érzékszervi) jellemzőit. Az „Asiago” sajt előállításának földrajzi területe – különösen a hegyes vagy dombos vidékeken – nem különösebben alkalmas gabonafélék (kukorica, búza, árpa), vagy olajos magvak (szója) termesztésére, amelyek főként állandó rétek/legelők jellemezte területeken teremnek.

Az „Asiago” sajt előállítási láncában közreműködő vállalatok magas szintű szaktudással rendelkeznek az olyan válogatott fajták tejének előállításában, amelyeknek nem csupán takarmányszénából álló, hanem tápanyagokban dúsabb takarmányokat és koncentrátumokat is tartalmazó kiegyensúlyozott étrendre van szükségük a minőségi termelés fenntartása és maguknak a tejelő teheneknek a jóléte érdekében.

A takarmányadagokat ezért a meghatározott területen kívülről származó kiegészítő koncentrátumok és tápok adásával kell kiegészíteni.

Ezek a táplálékok nagyon gyorsan felszívódnak és biztosítják a tehenek kérődzéséhez szükséges energia- és fehérjemennyiséget. Mivel szerepük a kérődzés élettani funkciójának támogatására korlátozódik, a tej organoleptikus (érzékszervi) tulajdonságaira gyakorolt hatásuk csaknem a nullával egyenlő.

A legalább 50 %-ban takarmányszénából álló száraz élelemadag bevitele előnyös az állat jóléte szempontjából és kedvező hatással lehet a sajtkészítéshez szükséges jobb minőségű tej előállítására. Az „Asiago” sajt előállítási területéről – amely a biológiai sokfélesége miatt a különböző növényfajtákban különösen gazdag – származó takarmány használata biztosítja a tej számára a késztermékre jellemző jellegzetes ízeket.

Ez a módosítás annak az igénynek tesz eleget, hogy a termékleírást és az egységes dokumentumot az 1151/2012/EU rendelet rendelkezéseihez kell igazítani.

— A következő módosítások a hatályos termékleírás 5. cikkét érintik.

A következő szöveg:

„Mind a préselt (pressato), mind az érlelt (d’allevo) »Asiago« sajtot a vonatkozó hatályos egészségügyi rendelkezéseknek megfelelő tejből állítják elő. A hegyi legeltetés időtartama alatt megengedett az »Asiago d’allevo« előállítása a malgának nevezett alpesi nyári legelőkön a hatályos egészségügyi előírásoktól eltérő tejből. A tejet 4-11 °C közötti hőmérsékleten kell tárolni, és az első vagy – ha van – a második fejéstől számított legfeljebb 60 órán belül fel kell dolgozni. Abban az esetben, ha az »Asiago« nyers tejből készül, a feldolgozást a hatályos rendeleteknek megfelelően a tej üzembe való megérkezését követő 36-48 órán belül el kell végezni.”

az alábbiak szerint módosul:

„Mind a friss (»Fresco«), mind az érlelt (»Stagionato«) »Asiago« sajtot a vonatkozó hatályos egészségügyi rendelkezéseknek megfelelő tejből állítják elő. A tejet a sajtkészítő üzemben 4-11 °C közötti hőmérsékleten kell tárolni. A »hegyvidéki termék« (»prodotto della montagna«) jelöléssel rendelkező »Asiago« sajt előállítására szánt tej a természetes környezeti feltételek által meghatározott hőmérsékleten tárolható. A tejet az első fejéstől számított 36 órán belül be kell gyűjteni. A „hegyvidéki termék” (»prodotto della montagna«) kiegészítő jelzéssel ellátott »Asiago« sajt előállításához a tejet az első fejéstől számított legfeljebb 48 órán belül kell begyűjteni. A tej feldolgozását a sajtkészítő üzembe való érkezését követő 48 órán belül meg kell kezdeni.”

A jogszabályi háttér változásával összhangban megszűnik az úgynevezett „hatályos előírásoktól eltérő tej” alkalmazhatósága. A módosítás azt is egyértelműsíti, hogy a tej tárolási hőmérséklete a sajtkészítő üzemekre vonatkozik, míg a „hegyvidéki termék” („prodotto della montagna”) jelöléssel rendelkező „Asiago” sajt előállítására szánt tej a természetes környezeti feltételek által meghatározott – tárolásra alkalmas – hőmérsékleten tárolható. Meghatározásra kerül a tejnek az első fejéstől számított begyűjtési ideje, lehetővé téve a több fejésből származó tej begyűjtését is; továbbá, az „Asiago” sajtok minden típusára vonatkozóan meghatározásra kerül, hogy a sajtkészítő üzembe való érkezésétől számított legfeljebb hány órán belül kell megkezdeni a tej feldolgozását.

A következő szöveg:

„Az »Asiago pressato« sajt előállításához a hatályos jogszabályoknak megfelelően egy vagy két fejésből származó, nyers, vagy 72 °C-on 15 másodpercig pasztőrözött tej használható.”

az alábbiak szerint módosul:

„Az »Asiago Fresco« sajt előállításához a hatályos jogszabályoknak megfelelően egy, vagy több egymást követő fejésből származó, nyers, termizált, vagy pasztőrözött tejet használnak.”

A módosítás figyelembe veszi a fejési rendszerek fejlődését (fejőrobotok stb.), amelyek az állatok számára kedvezőbb jóléti körülményeket biztosítanak anélkül, hogy befolyásolnák a több fejésből származó tej minőségét.

Ezenkívül az „Asiago Fresco” esetében is engedélyezi a tej termizálását. A termizált tej – mivel a pasztőrözött tejnél alacsonyabb hőmérsékletnek vetik alá – jobban megőrzi az előállítási területhez kapcsolódó érzékszervi jellemzőket.

A következő módosítás az „Asiago Stagionato” esetében is lehetővé teszi a több egymást követő fejésből származó tej felhasználását, ugyanúgy, mint az „Asiago Fresco” esetében.

A következő szöveg:

„Az »Asiago d’allevo« sajt előállításához felhasználható: két fejésből származó részben fölözött félzsíros tej, vagy két fejésből származó tej, amelyek közül csak az egyik fejésből származó a részben fölözött félzsíros tej, vagy egy fejésből származó, szintén részben fölözött félzsíros tej. Nyers, vagy 57–68 °C fokon 15 másodpercig termizált, pozitív foszfatáz-próbát adó tejet lehet felhasználni. A jelenlegi termékleírásban kifejezetten előírtakon kívül a tej további kezelése nem megengedett.”

az alábbiak szerint módosul:

„Az »Asiago Stagionato« sajt előállításához felhasználható: több egymást követő fejésből származó részben fölözött félzsíros tej, vagy több egymást követő fejésből származó tej, amelyek közül csak az egyik fejésből származó a részben fölözött félzsíros tej, vagy egy fejésből származó, szintén részben fölözött félzsíros tej. Nyers, vagy 57–68 °C fokon termizált, pozitív foszfatáz-próbát adó tejet lehet felhasználni. A jelenlegi termékleírásban kifejezetten előírtakon kívül a tej további kezelése nem megengedett.”

A következő bekezdés törlésre került:

„A »hegyvidéki termék« (»prodotto della montagna«) jelöléssel rendelkező »Asiago« OEM sajt előállításához engedélyezett a 2 vagy 4 fejésből származó tej felhasználása, de a tej feldolgozását 2 fejésből származó tej esetén a tej beérkezésétől számított 18, 4 fejésből származó tej esetén pedig 24 órán belül el kell végezni.”

A „hegyvidéki termék” („prodotto della montagna”) jelöléssel rendelkező „Asiago” sajt előállításához engedélyezett a több fejésből származó tej begyűjtése, amennyiben erre az első fejéstől számított 48 órán belül sor kerül, megszabva azt, hogy a tej feldolgozását e termékfajta esetében is a sajtkészítő üzembe való érkezésétől számított 48 órán belül meg kell kezdeni, az előző bekezdésekben meghatározottak szerint.

A következő módosítás bevezeti a növényi oltóanyag használatának lehetőségét, és megszünteti a lizozim használatát.

A következő szöveg:

„Az »Asiago pressato« sajt előállításához használt tejnek teljes tejnek kell lennie, és az üstben lévő keveréknek tejből, tejsav-baktériumokból vagy starterkultúrákból, szarvasmarha-oltóenzimből és esetleg kis mennyiségű nátrium-kloridból kell állnia. A feldolgozás során továbbá – technológiai céllal – a szükséges mennyiségű ivóvíz is hozzáadható. Az »Asiago d’allevo« sajt előállításához használt tej részben fölözött félzsíros tej, amely a törvényben előírt mértékben kiegészíthető lizozimmal (E1105); a keverék így részben fölözött tejből, tejsav-baktériumokból vagy starterkultúrákból, szarvasmarha-oltóenzimből, és esetleg kis mennyiségű nátrium-kloridból és lizozimból áll. A lizozim (E1105) használata minden esetben tilos a »hegyvidéki termék« (»prodotto della montagna«) kiegészítő jelzéssel ellátott »Asiago« OEM sajt előállítása során”.

az alábbiak szerint módosul:

„Az »Asiago Fresco« sajt előállításához használt tejnek teljes tejnek kell lennie, és az üstben lévő keveréknek teljes tejből, tejsav-baktériumokból vagy starterkultúrákból, szarvasmarha-oltóenzimből vagy növényi oltóanyagból, és esetleg kis mennyiségű nátrium-kloridból kell állnia. A feldolgozás során továbbá – technológiai céllal – a szükséges mennyiségű ivóvíz is hozzáadható. Az »Asiago Stagionato« sajt előállításához használt tejnek részben fölözött félzsíros tejnek kell lennie, és az üstben lévő keveréknek részben fölözött tejből, tejsav-baktériumokból vagy starterkultúrákból, szarvasmarha-oltóenzimből vagy növényi oltóanyagból, és esetleg kis mennyiségű nátrium-kloridból kell állnia. A lizozim (E1105) használata minden esetben tilos az »Asiago« sajt előállítása során”.

A módosítással a szarvasmarha-oltóenzim mellett bevezetésre kerül a növényi oltóanyag a kétféle „Asiago” sajt készítéséhez. Az „Asiago” sajt készítése hagyományosan a növényi oltóanyag használatán alapult: bizonyított, hogy az Asiagói-fennsíkon a kárdi-kivonatot használták növényi oltóanyagként. A Venetói Regionális Mezőgazdasági Hatóság (Agenzia regionale Veneto Agricoltura) egy nemrégiben elvégzett tanulmánya szerint a növényi oltóanyag használata esetén is változatlanok maradnak mind az „Asiago Fresco” mind az „Asiago Stagionato” jellegzetes szenzoriális és organoleptikus (érzékszervi) jellemzői.

A növényi oltóanyag bevezetése a konkrét piaci igények kielégítését is lehetővé teszi.

Megszüntetésre kerül továbbá az antifermentációs hatású enzim, a lizozim használatának lehetősége. Mivel ez egy olyan technológiai segédanyag, amelyet az »Asiago« előállítása során kevésbé alkalmaznak és felhasználása nem tekinthető hagyományosnak, a takarmányok minőségének javulása miatt egyébként is feleslegessé válik.

— A következő módosítások a hatályos termékleírás 7. cikkét érintik.

A hatályos termékleírás „Tartósítás és érlelés” című 7. cikkének szövege átkerült a javasolt termékleírás 5. cikkének végére, a „Tartósítás és érlelés” című albekezdésbe.

Törlésre került a sózás előtti fázisra vonatkozó következő bekezdés:

„A sózás előtt a sajtformákat legalább 48 órán keresztül 10–15 °C hőmérsékletű, 80–85 % relatív páratartalmú helyiségekben kell tárolni.”

A bekezdés leírta a sajtkészítés sózás előtti (ún. „hideg érlelés”) szakaszát, amelyet áttettek az érlelési szakaszba, mivel a bekezdés paraméterei megegyeznek az érleléshez javasolt paraméterekkel.

Átírásra került az »Asiago Stagionato« minimális érlelési idejére vonatkozó mondat.

A következő szöveg:

„Az »Asiago d’allevo« minimális érlelési ideje az előállítás hónapjának utolsó napjától számított legalább hatvan nap.”

az alábbiak szerint módosul:

„Az »Asiago Stagionato« minimális érlelési ideje az előállítás napjától számított legalább kilencven nap.”

Organoleptikus (érzékszervi)/minőségi szempontból jobb termék előállítása

és a minden gyártási tételre vonatkozó egységes érlelési időtartam kialakítása érdekében meghatározásra került, hogy a termék forgalomba hozatalát megelőző minimális érlelési időnek a gyártás időpontjától számított kilencven napnak kell lennie.

A további módosítások az érlelés hőmérsékletére és relatív páratartalmára vonatkoznak.

A következő szöveg:

„Az érlelésnek az előállítási területen belül, 10–15 °C hőmérsékletű és 80–85 % relatív páratartalommal rendelkező tárolóhelyiségekben kell történnie.”

az alábbiak szerint módosul:

„Az érlelésnek az előállítási területen belül, 5 °C-nál nem alacsonyabb hőmérsékletű tárolóhelyiségekben kell történnie.”

A módosítás értelmében a két hőmérsékleti határértéket és a páratartalmat felváltja egy minimális hőmérsékleti érték, amely megfelelőbbnek tűnik az »Asiago« optimális érlelési feltételeinek kialakításához. Ez a minimális hőmérsékleti érték a természetes környezeti feltételeket tükrözi, és még a lizozim hiányában is hatékonyabban képes megakadályozni a hosszú érlelési idejű sajt rendellenes erjedését.

Kapcsolat

Hozzáadásra került egy cikk a bekezdésről, amely a hatályos termékleírásban nem, csak a közzétett összefoglalóban szerepel. A javasolt termékleírás 6. cikkéhez és az egységes dokumentum 5. pontjához hozzáadott szöveg a következő:

„6. cikk Kapcsolat a termék és az előállítási terület között Mind időben, mind területileg számos történelmi és hagyományos elem köthető a történelmileg Trento megyével határos Vicenza megyében található Asiagói-fennsíkról származó »Asiago« sajthoz. Az »Asiago« sajt előállítása mintegy ezer évre nyúlik vissza és azóta, egészen a huszadik század elejéig, az Asiagói-fennsíkkal szomszédos, körülbelül nyolcvan kilométer sugarú területen készítették. Ez a térség öleli körül azt a történelmi jelentőségű területet, ahova az Asiagói-fennsík állattenyésztői – miután az első világháború (1914–1918) eseményei miatt kénytelenek voltak ide visszahúzódni – a szarvasmarha-tenyésztés és a sajtkészítési hagyomány fejlesztéséhez megfelelő mezőgazdasági, környezeti és éghajlati feltételeket találtak. Az »Asiago« sajt előállítási területe magában foglalja az eredeti előállítási területet adó Asiagói-fennsíkokat, Lavarone, Vezzena és Folgaria településeket, továbbá a trentinói hegyeket, a Grappa, Breganze, Schio, Valdagno és Chiampo dombok által alkotott közepes magasságú vidékeket és a vicenzai, padovai és trevisói öntözött síkságokat. A termelési területen az éghajlati és talajviszonyok mind a csapadék, mind a hőmérséklet tekintetében homogének. A talajt túlnyomórészt mészkő alkotja. A terület minden tengerszint feletti magasságában elterjedt a pázsitfűfélék és természetes hüvelyesek alkotta állandó takarmánynövények és a gabonafélék (búza, árpa, kukorica) termesztése. A hegyvidékeken az összes nem erdős mezőgazdasági területet legelőként és legelőrétként használják. A területen található gazdaságokban a legjellemzőbb szarvasmarhafajta a Frisona Italiana, amelyet a Bruna Alpina, a Rendena és a Pezzata Rossa követ. Különösen fontosnak tekinthető az emberi tényező. Annak köszönhetően, hogy a gazdák továbbadták a helyi sajtkészítés és a tej sajttá alakításának ősi fortélyait, az idők során érintetlenül maradt fenn a hagyománytisztelő és állandó sajtkészítési módszerrel összhangban álló jellegzetes előállítási módszer.”

Címkézés

— A módosítás a hatályos termékleírás 6. cikkét és az egységes dokumentum 3.6. pontját érinti.

Az „Azonosítás és jelölés” című 6. cikk szövege átkerült a javasolt termékleírás „Címkézés” című 8. cikkének első részébe, az „Azonosítás és jelölés” című 8.1. albekezdésbe.

Az elnevezés logójának ábrázolására vonatkozó következő bekezdésben a „quale parte integrante” („mint szerves része”) szavak helyébe a „che costituisce parte integrante” („szerves részét alkotó”) szavak lépnek, az utolsó mondatban pedig a „Nella fascere” („sajtkészítő sablonban”) szavak helyébe a „Nelle fascere” („sajtkészítő sablonokban”) szavak lépnek.

A változtatás formai javításból és a gépelési hiba javításából áll.

A következő pont:

„többször megismételve, az »Asiago pressato« esetében 25 mm, az »Asiago d’allevo« esetében pedig 20 mm magasságú.”

az alábbiak szerint módosul:

„többször megismételve, az »Asiago Fresco« esetében 25 mm, az »Asiago Stagionato« esetében pedig 20 mm magasságú.”

Ez a módosítás – a termékleírás 1. cikkében javasolt változtatással összhangban – lecseréli a „pressato” és „d’allevo” szavakat a „fresco” és „stagionato” szavakra.

Ezenkívül, a címkézésről szóló cikk a következő mondattal egészül ki:

„Az »Asiago« OEM valamennyi azonosító jegyének (kazeinlap és a származást igazoló védjegy) minden esetben láthatónak kell lennie az egész sajtformán. Az egész sajtforma peremét soha nem szabad eltakarni fóliával, szalaggal vagy felirattal.”

A módosítás célja, hogy az utánzatokkal és hamisítási kísérletekkel szemben kihangsúlyozza és láthatóvá tegye az OEM azonosító jegyeit és ezáltal a fogyasztók részére nyomon követhetőbbé és átláthatóbbá tegye a terméket.

A gyártás hónapját feltüntető ábécé betűk listája után hozzáadásra kerül a következő bekezdés:

„A hatályos jogszabályokban meghatározott nyomon követhetőségi követelmények betartása mellett a nem henger alakú sajtformákat a következő azonosító jegyekkel kell ellátni: kazeinlap, a sajtkészítő üzem alfanumerikus kódja, a megnevezés logója, az ASIAGO név ismétlése sorban, többször egymás után, legalább a sajtforma egyik oldalán vagy lapján. E tekintetben az Egyesület (Consorzio) megfelelő eszközöket bocsát azon sajtkészítők rendelkezésére, akik jogosultak a használatukra.”

A módosítás meghatározza a javasolt termékleírás 2. cikkében meghatározott, nem henger alakú termékek azonosításának és nyomon követhetőségének módszerét.

— A következő módosítás a „Csomagolás” című 9. cikk szövegére vonatkozik, amely átkerült a javasolt termékleírás „Címkézés” című 8. cikkének a végére és az egységes dokumentum 8.2. pontjának „Kiszerelés és csomagolás” című 3.5 albekezdésébe.

A következő bekezdés:

„Az »Asiago« OEM egész sajtformák darabolva és előrecsomagolt szeleteket tartalmazó kiszerelésben is forgalomba hozhatók, de biztosítani kell a sajtforma peremének láthatóságát. Megengedett a sajtforma közepét tartalmazó darabok csomagolása is, de súlyuk nem haladhatja meg az eredeti sajtforma súlyának a 10 %-át. Ezeknek a daraboknak is tartalmazniuk kell azonban a sajt kérgét. A címkén fel lehet tüntetni a lizozim (E1105) alkalmazásának elhagyását. Ha a sajtformák feldarabolása a kéreg lekaparásával és/vagy eltávolításával jár és ebből kifolyólag a származást igazoló védjegy nem látszik (kockára vágott, szeletelt sajt stb.) a termék nyomon követhetőségének biztosítása érdekében a csomagolást az előállítási területen kell elvégezni.”

az alábbiak szerint módosul:

„Az »Asiago« egész sajtformák a kérget is tartalmazó különböző méretűre darabolva (negyedelve, darabolva, szeletelve stb.) és előrecsomagolva is forgalomba hozhatók. Megengedett a sajtforma közepét tartalmazó darabok csomagolása is, de súlyuk nem haladhatja meg az eredeti sajtforma súlyának a 10 %-át. Ezeknek a daraboknak is tartalmazniuk kell azonban a sajt kérgét. Ha a különböző méretű darabok (kockára vágott, aprított, szeletelt, darabolt sajt, beleértve az egész sajtformát is) elkészítése a kéreg lekaparásával és/vagy eltávolításával jár és ebből kifolyólag a származást igazoló védjegy nem látszik, annak úgy kell történnie, hogy lehetővé tegye a termék nyomon követhetőségének biztosítását.

A módosítás az előrecsomagolható darabok méretét határozza meg. Ezenkívül egyértelműsíti, hogy a sajt kérgén található védjegy az, ami jelzi a termék eredetiségét és megfelelését a termékleírásban meghatározott kötelezettségeknek; lekaparása és/vagy eltávolítása esetén biztosítani kell a termék nyomon követhetőségét.

— A következő módosítás célja, hogy tisztázza, az adott érlelési folyamat alapján mely kifejezések használhatók a kereskedelmi megnevezésekben és/vagy a címkén.

A következő szöveg:

„Az olyan »Asiago« sajt, amelyet hegyvidéki területeken levő gazdaságokból származó tejből, a hegyvidéken található sajtkészítő üzemekben készítenek és a hegyvidéken is érlelnek, viselheti a »hegyvidéki termék« (»prodotto della montagna«) kiegészítő jelzést.” Az „Asiago pressato” sajt címkéjén fel lehet tüntetni a „fresco” („friss”) megjelölést. Az „Asiago d’allevo” sajt címkéjén fel lehet tüntetni a „stagionato” („érlelt”) megjelölést. A 4–6 hónapig érlelt „Asiago d’allevo” sajt címkéjén fel lehet tüntetni a „mezzano” („közepesen érett”) megjelölést. A több mint tíz hónapig érlelt „Asiago d’allevo” sajt címkéjén fel lehet tüntetni a „vecchio” („öreg”) megjelölést. A több mint tizenöt hónapig érlelt „Asiago d’allevo” sajt címkéjén fel lehet tüntetni a „stravecchio” („extra öreg”) megjelölést.

az alábbiak szerint módosul:

„Az olyan »Asiago« sajt esetében, amelyet hegyvidéki területeken levő gazdaságokból származó tejből, a hegyvidéken található sajtkészítő üzemekben készítenek és a hegyvidéken is érlelnek és viseli a »hegyvidéki termék« (»prodotto della montagna«) kiegészítő jelzést, a termék kereskedelmi megnevezésében és/vagy címkéjén szerepelhet az »Asiago prodotto della montagna« (»Asiago hegyvidéki termék«) megjelölés. A kereskedelmi megnevezésekben és/vagy a címkén szerepelhetnek a következő jelzések: Az »Asiago Fresco« sajton feltüntethető az »Asiago pressato« jelölés is. A 40 napnál hosszabb ideig érlelt »Asiago Fresco« sajton feltüntethető az »Asiago Fresco riserva« jelölés is. Az »Asiago Stagionato« sajton feltüntethető az »Asiago d’allevo« jelölés is. A 4 hónapnál hosszabb, de legfeljebb 10 hónapig érlelt »Asiago Stagionato« sajton feltüntethető az »Asiago mezzano« vagy az »Asiago Stagionato mezzano« jelölés is. A 10 hónapnál hosszabb, de legfeljebb 15 hónapig érlelt »Asiago Stagionato« sajton feltüntethető az »Asiago vecchio« vagy az »Asiago Stagionato vecchio« jelölés is. A több mint 15 hónapig érlelt »Asiago Stagionato« sajton feltüntethető az »Asiago stravecchio« vagy az »Asiago Stagionato stravecchio« jelölés is.”

A módosítás tisztázza az „Asiago Fresco” és „Stagionato” sajtokra vonatkozóan – a különböző érlelési idők függvényében – alkalmazható, a termékleírás 1. cikkével összhangban álló minden naprakész jelölést. Ezenkívül a hagyományos sajtkészítési gyakorlattal összhangban, a fogyasztók számára is azonnali és könnyű érthetőséget biztosítva, pontosabban meghatározza az érlelési időszakokat.

— Az utolsó bekezdés után még hozzáadásra kerül a következő bekezdés: „A sajtforma lapjára megengedett nem átlátszó fólia ragasztása vagy a gazdaság adatait tartalmazó nyomtatott felirat elhelyezése, amennyiben azok megfelelnek az élelmiszerek címkézésére és kiszerelésére vonatkozó hatályos jogszabályoknak. Az ilyen fóliák vagy nyomtatott feliratok nem takarhatják a kazeinlapot, és a fogyasztók megfelelő tájékoztatása érdekében minden esetben tartalmazniuk kell az „ASIAGO” megnevezést, valamint az oltalom alatt álló eredetmegjelöléssel ellátott termékeket azonosító európai logót.”

A módosítás célja, hogy megszilárdítsa az OEM-termékek nyomon követhetősége és beazonosíthatósága szempontjából nélkülözhetetlen eszközöket.

Ellenőrző szervezet

Hozzáadásra került a jelenlegi termékleírásban nem szereplő, az „Ellenőrző szervezet” című 7. cikk, az ellenőrző szervezet adataival.

Szövege a következő:

„7. cikk Ellenőrző szervezet Az 1151/2012/EU rendelet 36. és 37. cikkével összhangban az arra jogosult ellenőrző szervezet a termék forgalomba hozatala előtt ellenőrizte a termékleírásban foglaltak betartását. Az ellenőrző szervezet: CSQA Certificazioni Srl – Via S. Gaetano, 74 – 36016 Thiene (VI), tel. + 39 0445313011, fax + 39 0445313070, e-mail: csqa@csqa.it.”

EGYSÉGES DOKUMENTUM

„ASIAGO”

EU-szám: PDO-IT-0001-AM02 – 2019.7.30.

OEM (X) OFJ ( )

1. Elnevezés (elnevezések)

„Asiago”

2. Tagállam vagy harmadik ország

Olaszország.

3. A mezőgazdasági termék vagy élelmiszer leírása

3.1. A termék típusa

1.3 osztály: Sajtok

3.2. Az 1. pontban szereplő elnevezéssel jelölt termék leírása

Az „Asiago” oltalom alatt álló eredetmegjelölés (OEM) a kizárólag tehéntejből készült, félig hevített tésztájú, a jelen termékleírásnak megfelelően előállított sajtokra vonatkozóan használható, amelyeknek két különböző típusa ismeretes, az „Asiago Fresco” („Friss Asiago” vagy más néven „Asiago pressato”, azaz „Préselt Asiago”) és az „Asiago Stagionato” („Érlelt Asiago” vagy más néven „Asiago d’allevo” amelynek a jelentése ugyanaz, vagyis „Érlelt Asiago”). Az „Asiago” sajtok jellemzőit az alábbiakban ismertetjük.

Az előírt minimális érlelési idejű „Asiago Fresco” sajt előállításának egyedi technológiai jellemzői.

Tulajdonságok Tűréshatárok a) vizuális/organoleptikus (érzékszervi) tulajdonságok: fehér vagy enyhén szalmasárga színű sajttészta markáns és szabálytalan lyukak lágy és kellemes íz vékony és rugalmas kéreg b) kémiai tulajdonságok: nedvességtartalom 39,50 % +/ - 4,50 fehérjetartalom 24,00 % +/ - 3,50 zsírtartalom 30,00 % +/ - 4,00 nátrium-klorid tartalom 1,70 % +/ - 1,00 szárazanyag zsírtartalma legalább 44 % Nincs c) fizikai tulajdonságok: perem egyenes vagy enyhén domború felület sima vagy csaknem sima tömeg 11–15 kg magasság 11–15 cm átmérő 30–40 cm

Az előírt minimális érlelési idejű „Asiago Stagionato” sajt előállításának egyedi technológiai jellemzői.

Tulajdonságok Tűréshatárok a) vizuális/organoleptikus (érzékszervi) tulajdonságok: szalmasárga vagy halvány szalmasárga színű sajttészta kis és közepes méretű lyukak édes, enyhén sós/aromás íz (az „öreg” sajtok esetében) sima és szabályos kéreg b) kémiai tulajdonságok: nedvességtartalom 34,50 % +/ - 4,00 fehérjetartalom 28,00 % +/ - 4,00 zsírtartalom 31,00 % +/ - 4,50 nátrium-klorid tartalom 2,40 % +/ - 1,00 szárazanyag zsírtartalma legalább 34 % Nincs c) fizikai tulajdonságok: perem egyenes vagy csaknem egyenes felület sima vagy csaknem sima tömeg 8–12 kg magasság 9–12 cm átmérő 30–36 cm

A feldolgozás során keletkező élelmiszer-hulladék mennyiségének csökkentése érdekében mind az „Asiago Fresco”, mind az „Asiago Stagionato” esetében – a vizuális/organoleptikus (érzékszervi) és kémiai jellemzők, továbbá a sajt tömegére vonatkozóan fentebb említett követelmények betartása mellett – kizárólag az előrecsomagolt állapotban (szeletelve, kockázva, aprítva) forgalomba kerülő, illetve összetett vagy feldolgozott élelmiszer-készítményekben való felhasználásra szánt termékek esetében engedélyezett az „Asiago” sajt hengerestől eltérő formában történő előállítása.

A sajtformák külső felülete kezelhető a hatályos jogszabályok által engedélyezett anyagokkal.

A felületkezeléskor ügyelni kell arra, hogy a sajt felületén található, sorszámmal ellátott kazeinlap, a megnevezés logója és a sajtforma peremébe nyomott, a származást igazoló ASIAGO jelzés minden esetben jól olvasható maradjon.

A „prodotto della montagna” (hegyvidéki termék) kiegészítő jelzéssel ellátott „Asiago” sajtformákat tilos színezőanyaggal és penészgátlóval kezelni.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

A sajtkészítéshez nyers, termizált vagy pasztőrözött tehéntejet használnak.

Azokat a teheneket, amelyeknek a tejéből „Asiago” sajt készül, tilos az alábbi takarmányokkal és tápokkal etetni:

SZÁRAZTAKARMÁNYOK:

repce, réparepce, mustár, görögszéna;

gyümölcstermő növények levelei, mángold levelei és szára;

fű, silózott lóhere és borsó, melléktermékekből készült silózott takarmány;

ipari feldolgozásból származó gyümölcsök és melléktermékeik, frissen és nedves közegben tartósítva;

zöldségek és melléktermékeik, frissen és nedves közegben tartósítva;

erjesztőipari melléktermékek, frissen és nedves közegben tartósítva (sörfőzdei, szeszgyári, borászati maradékok stb.);

a cukoripar melléktermékei; friss és silózott cukorrépa-pép;

vágóhídi és állattenyésztési melléktermékek: különböző maradékok, önmagukban vagy más takarmánnyal együtt.

TAKARMÁNYOK:

hús-, hal- és toll-liszt;

olajrepce-liszt, citrusfélék magjai, szőlőmag;

szárított zöldségek és gyümölcsök;

zöldségek és gyümölcsök ipari feldolgozásából származó szárított melléktermékei (borsó- és babhüvely, articsóka, gesztenye, ezekből készült pép és pogácsa, szőlőmag, -seprő, -törköly);

a cukoripar melléktermékei; melasz fehérjekoncentrátuma, szeszfőzdei maradékok, szárított szeszfőzdei pépek és egyebek;

erjesztőipar szárított melléktermékei: szeszfőzdei és fermentációs maradékok, és egyéb;

karbamid, karbamid-foszfát, biuret (állattenyésztésben);

gyapot.

A száraz élelemadag legalább 50 %-át az adott földrajzi területen kell előállítani.

A száraz élelemadag legalább 50 %-a takarmányszéna kell, hogy legyen.

Az adott földrajzi területen előállított száraz élelemadag legalább 50 %-át a meghatározott földrajzi területen termesztett fű, széna és egyéb különböző fűfélék teszik ki, amelyek az emészthető rostokat tartalmazó élelemadagot, vagy a kissé elnagyolt kifejezéssel élve a „takarmány”-t (fű, széna, legelő stb.) alkotják – mindezek pedig jelentős mértékben befolyásolják a tej – és következésképp a késztermék – kémiai, szenzoriális és organoleptikus (érzékszervi) jellemzőit. Az „Asiago” sajt előállításának földrajzi területe – különösen a hegyes vagy dombos vidékeken – nem különösebben alkalmas gabonafélék (kukorica, búza, árpa), vagy olajos magvak (szója) termesztésére, amelyek főként állandó rétek/legelők jellemezte területeken teremnek.

Az „Asiago” sajt előállítási láncában közreműködő vállalatok magas szintű szaktudással rendelkeznek az olyan válogatott fajták tejének előállításában, amelyeknek nem csupán takarmányszénából álló, hanem tápanyagokban dúsabb takarmányokat és koncentrátumokat is tartalmazó kiegyensúlyozott étrendre van szükségük a minőségi termelés fenntartása és maguknak a tejelő teheneknek a jóléte érdekében.

A takarmányadagokat ezért a meghatározott területen kívülről származó kiegészítő koncentrátumok és tápok adásával kell kiegészíteni.

Ezek a táplálékok nagyon gyorsan felszívódnak és biztosítják a tehenek kérődzéséhez szükséges energia- és fehérjemennyiséget. Mivel szerepük a kérődzés élettani funkciójának támogatására korlátozódik, a tej organoleptikus (érzékszervi) tulajdonságaira gyakorolt hatásuk csaknem a nullával egyenlő.

Amennyiben a tejet a „hegyvidéki termék” („prodotto della montagna”) jelöléssel rendelkező „Asiago” sajt előállításához használják fel, tilos bármilyen típusú silózott takarmány adása.

3.4. Az előállítás azon műveletei, amelyeket a meghatározott földrajzi területen kell elvégezni

A 4. pontban meghatározott földrajzi területen kell elvégezni a következő műveleteket: szarvasmarhatartás, az „Asiago” sajt előállítása és érlelése.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

Az „Asiago” egész sajtformák a kérget is tartalmazó különböző méretűre darabolva (negyedelve, darabolva, szeletelve stb.) és előrecsomagolva is forgalomba hozhatók. Megengedett a sajtforma közepét tartalmazó darabok csomagolása is, de súlyuk nem haladhatja meg az eredeti sajtforma súlyának a 10 %-át. Ezeknek a daraboknak is tartalmazniuk kell azonban a sajt kérgét.

Ha a különböző méretű darabok (kockára vágott, aprított, szeletelt, darabolt sajt, beleértve az egész sajtformát is) elkészítése a kéreg lekaparásával és/vagy eltávolításával jár és ebből kifolyólag a származást igazoló védjegy nem látszik, annak úgy kell történnie, hogy lehetővé tegye a termék nyomon követhetőségének biztosítását.

3.6. A bejegyzett elnevezést viselő termék címkézésére vonatkozó egyedi szabályok

Az „Asiago” sajtformák azonosítására a számozott kazeinlapok és a sajtjelölő sablonokkal rányomott jelölések szolgálnak; ezeket a megbízott védelmi egyesület (Consorzio) tartja magánál és adja ki használatra azon jogosultak számára, akiknek a megnevezésében szerepel a következő logó:

A logó egy megkezdett sajtformát ábrázol, amelyből hiányzik egy darab; a hiányzó, stilizált „A” betűvé alakított darab részben beilleszkedik a kivágott sajtformába. A sajtformákon a logó teljes magassága az „Asiago Fresco” esetében 100 mm, az „Asiago Stagionato” esetében pedig 80 mm. A sajtjelölő sablonokon szerepel továbbá a sajtkészítő üzem alfanumerikus kódja és a sajt neve

többször egymás után megismételve, az „Asiago Fresco” esetében 25 mm, az „Asiago Stagionato” esetében pedig 20 mm magas betűkkel.

Az „Asiago” OEM valamennyi azonosító jegyének (kazeinlap és a származást igazoló védjegy) minden esetben láthatónak kell lennie az egész sajtformán. Az egész sajtforma peremét soha nem szabad eltakarni fóliával, szalaggal vagy felirattal.

Ezenkívül az „Asiago Stagionato” sajtformákon a peremre nyomott betű jelzi a gyártás hónapját.

A hatályos jogszabályokban meghatározott nyomon követhetőségi követelmények betartása mellett a nem henger alakú sajtformákat a következő azonosító jegyekkel kell ellátni: kazeinlap, a sajtkészítő üzem alfanumerikus kódja, a megnevezés logója, az „ASIAGO” név ismétlése sorban, többször egymás után, legalább a sajtforma egyik oldalán vagy lapján. E tekintetben a védelmi egyesület (Consorzio) megfelelő jelölőeszközöket bocsát azon sajtkészítők rendelkezésére, akik jogosultak a használatukra.

A „hegyvidéki termék” („prodotto della montagna”) kiegészítő jelzéssel rendelkező „Asiago” sajtformák megkülönböztetése úgy történik, hogy az e pont első bekezdésében említett sajtjelölő sablonokra rákerül a „prodotto della montagna” kifejezés.

Ezenkívül, a minimális érlelési idő végén az említett sajtformák oldalára további azonosító jelölést égetnek a megbízott védelmi egyesület (Consorzio) eszközeivel, amelyeket a jogosult sajtkészítők számára átad, és a jelölés tartalmazza a következő emblémát:

A kereskedelmi megnevezésekben és/vagy a címkén szerepelhetnek a következő jelzések:

Az „Asiago Fresco” sajton feltüntethető az „Asiago pressato” jelölés is.

A 40 napnál hosszabb ideig érlelt „Asiago Fresco” sajton feltüntethető az „Asiago Fresco riserva” jelölés is.

Az „Asiago Stagionato” sajton feltüntethető az „Asiago d’allevo” jelölés is.

A 4 hónapnál hosszabb, de legfeljebb 10 hónapig érlelt „Asiago Stagionato” sajton feltüntethető az „Asiago mezzano” vagy az „Asiago Stagionato mezzano” jelölés is.

A 10 hónapnál hosszabb, de legfeljebb 15 hónapig érlelt „Asiago Stagionato” sajton feltüntethető az „Asiago vecchio” vagy az „Asiago Stagionato vecchio” jelölés is.

A több mint 15 hónapig érlelt „Asiago Stagionato” sajton feltüntethető az „Asiago stravecchio” vagy az „Asiago Stagionato stravecchio” jelölés is.

A gazdaság adatait tartalmazó címkéknek, bélyegzőknek, nyomtatott feliratoknak stb. meg kell felelniük az élelmiszerek címkézésére és kiszerelésére vonatkozó hatályos jogszabályi rendeleteknek és az „Asiago” OEM terméket jelölő jegyeknek (sajtjelölő sablonnal rányomott védjegy) és az „Asiago” sajtformákat azonosító kazeinlapoknak minden esetben teljes mértékben olvashatónak kell lenniük.

A sajtforma lapjára megengedett nem átlátszó fólia ragasztása vagy a gazdaság adatait tartalmazó nyomtatott felirat elhelyezése, amennyiben azok megfelelnek az élelmiszerek címkézésére és kiszerelésére vonatkozó hatályos jogszabályoknak. Az ilyen fóliák vagy nyomtatott feliratok nem takarhatják a kazeinlapot, és a fogyasztók megfelelő tájékoztatása érdekében minden esetben tartalmazniuk kell az „ASIAGO” megnevezést, valamint az oltalom alatt álló eredetmegjelöléssel ellátott termékeket azonosító európai logót.

4. A földrajzi terület tömör meghatározása

Az „Asiago” sajtot a meghatározott területen tartott tehenek tejéből, a meghatározott területen található sajtkészítő üzemekben állítják elő; ez a terület a következő:

Vicenza megye teljes területe;

Trento megye teljes területe;

Padova megye: Carmignano di Brenta, S. Pietro in Gù, Grantorto, Gazzo, Piazzola sul Brenta, Villafranca Padovana, Campodoro, Mestrino, Veggiano, Cervarese S. Croce, Rovolon, Cittadella és Fontaniva települések területe;

Treviso megye: az alábbi meghatározott terület: a Vicenza megyében található Rossano Veneto településtől kiindulva a terület határa a Rossano és Castelfranco Veneto közötti utat követi egészen az 53. sz. „Postumia” regionális közúttal való kereszteződéséig. Innentől az utóbbi utat követi, délen keresztezi Treviso körgyűrűjét az Alemagna autópályával való kereszteződéséig. A terület határa az autópálya nyomvonalán északi irányban húzódik tovább, egészen a Piave folyóig. Ezután nyugatra fordul és a folyó jobb partja mentén a Treviso és Belluno megyék közötti határig halad tovább. Innentől megegyezik Treviso megye határával egészen annak Vicenza megye határával való találkozási pontjáig.

A fent említett, legalább 600 méter tengerszint feletti magasságon elhelyezkedő termelési területek hegyvidéki területnek minősülnek.

5. Kapcsolat a földrajzi területtel

Mind időben, mind területileg számos történelmi és hagyományos elem köthető a történelmileg Trento megyével határos Vicenza megyében található Asiagói-fennsíkról származó „Asiago” sajthoz. Az „Asiago” sajt előállítása mintegy ezer évre nyúlik vissza és azóta, egészen a huszadik század elejéig, az Asiagói-fennsíkkal szomszédos, körülbelül nyolcvan kilométer sugarú területen készítették.

Ez a térség öleli körül azt a történelmi jelentőségű területet, ahova az Asiagói-fennsík állattenyésztői – miután az első világháború (1914-1918) eseményei miatt kénytelenek voltak ide visszahúzódni – a szarvasmarha-tenyésztés és a sajtkészítési hagyomány fejlesztéséhez megfelelő mezőgazdasági, környezeti és éghajlati feltételeket találtak.

Az „Asiago” sajt előállítási területe magában foglalja az eredeti előállítási területet adó Asiagói-fennsíkokat, Lavarone, Vezzena és Folgaria településeket, továbbá a trentinói hegyeket, a Grappa, Breganze, Schio, Valdagno és Chiampo dombok által alkotott közepes magasságú vidékeket és a vicenzai, padovai és trevisói öntözött síkságokat.

A termelési területen az éghajlati és talajviszonyok mind a csapadék, mind a hőmérséklet tekintetében homogének. A talajt túlnyomórészt mészkő alkotja. A terület minden tengerszint feletti magasságában elterjedt a pázsitfűfélék és természetes hüvelyesek alkotta állandó takarmánynövények és a gabonafélék (búza, árpa, kukorica) termesztése. A hegyvidékeken az összes nem erdős mezőgazdasági területet legelőként és legelőrétként használják.

A területen található gazdaságokban a legjellemzőbb szarvasmarhafajta a Frisona Italiana, amelyet a Bruna Alpina, a Rendena és a Pezzata Rossa követ.

Különösen fontosnak tekinthető az emberi tényező. Annak köszönhetően, hogy a gazdák továbbadták a helyi sajtkészítés és a tej sajttá alakításának ősi fortélyait, az idők során érintetlenül maradt fenn a hagyománytisztelő és állandó sajtkészítési módszerrel összhangban álló jellegzetes előállítási módszer.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

A termékleírás egységes szerkezetbe foglalt szövege az alábbi internetes oldalon: http://www.politicheagricole.it/flex/cm/pages/ServeBLOB.php/L/IT/IDPagina/3335

vagy

közvetlenül a Mezőgazdasági, Élelmezési és Erdészeti Minisztérium honlapján (www.politicheagricole.it), (a képernyő jobb felső sarkában) a „Prodotti DOP IGP” („OEM OFJ termékek”) címszóra, majd a „Prodotti DOP IGP STG” („OEM OFJ HKT termékek”) (a képernyő bal oldalán), végül a „Disciplinari di Produzione all’esame dell’UE” („Az uniós vizsgálatnak alávetett termékleírások”) menüpontra kattintva tekinthető meg.

(1) HL L 343., 2012.12.14., 1. o.